Kinders steeds vermis na ma hulle alleen by huis losDie polisie in Noordwes sê twee kinders van Lichtenburg wat vermis geraak het nadat hulle ma hulle alleen by die huis gelos het, is steeds nie gevind nie. ŉ Polisiewoordvoerder, brig. Tulane Ngubane, sê die vrou het haar vier kinders, wat onderskeidelik twee, ses, sewe en nege jaar oud is, alleen by die huis in Verdwaal gelos om haar ma in Bethlehem te besoek. Die vrou het haar kinders Maandag as vermis aangegee nadat sy teruggekeer het huis toe en die kinders nie meer daar was nie. Die 2-jarige Onkarabile en 6-jarige Nkune se liggame is Donderdag langs ŉ pad gevind. Die polisie vermoed dat hulle moontlik van die honger en dehidrasie gesterf het. Die kinders was glo op pad na hulle ouma se huis. Ngubane sê die soektog word bemoeilik aangesien die ma geen foto’s van haar kinders het nie en nie een van hulle skool gegaan het nie. Die vrou wat weer swanger is sal binnekort in die hof verskyn op aanklag van kinderverwaarlosing.